Christian Wedell-Neergaard (KF), 2006-01-12:
Nu har jeg lyttet til den her debat og lyttet med spænding.
Og jeg må sige, at man jo leder efter nyheder.
Jeg synes ikke, der er noget nyt i forhold til den tredjebehandling, vi havde af finansloven, hvor tekstanmærkningerne jo også spillede en helt afgørende rolle i debatten.
Brug af tekstanmærkninger er jo beskrevet i Finansudvalgets beretning, og der står der, at tekstanmærkninger anvendes, når det drejer sig om noget midlertidigt.
Her kan man jo sige, at der er tale om en engangsforeteelse, nemlig at kommunerne sammenlægges med start den 1. januar 2007.
Det er 35 år siden, at man skulle have brugt en tekstanmærkning til at styre de offentlige udgifter med.
Vi bruger den nu, og der er nok 35 år til, at vi næste gang får en tilsvarende situation.
Jeg vil gerne starte med at sige, at Det Konservative Folkeparti afviser beslutningsforslaget og står fuldt ud bag den proces, som er tilrettelagt i forbindelse med vedtagelsen af finansloven.
Beslutningsforslaget lægger op til begrænsninger i den bemyndigelse, som finansministeren har jævnfør tekstanmærkningerne, og de begrænsninger er vi simpelt hen ikke enige i.
Vi mener, at den proces, der er kørt, er god, og at den lever fuldt ud op til vores ønsker.
Vi ser ikke nogen som helst forfatningsretlige problemer i det her.
Som jeg sagde tidligere, er det jo noget midlertidigt, det er en enestående situation, og derfor er det også nødvendigt at bruge det her redskab.
I dag skulle vi jo i virkeligheden have været til en konference for Folketinget og regeringen, hvor vi skulle have drøftet samarbejdet.
Den konference er aflyst, og så er vi så her for at genopføre spillet fra tredjebehandlingen af finansloven.
Man må sige, at det er lidt af en straf, for jeg havde hellere set, at vi havde været til en spændende konference under behagelige forhold med god forplejning, hvor vi havde drøftet det ellers udmærkede samarbejde.
For Det Konservative Folkeparti er det afgørende, at den aftale, der er indgået i maj-juni mellem KL og regeringen, bliver overholdt, og at der gøres alle bestræbelser for, at det sker.
Da den aftale blev lavet, var man jo enig om, at der var penge nok.
Der var penge til drift og anlæg og sammenlægningsomkostninger.
Derudover blev der jo afsat en ramme på 1,5 mia. kr. til engangsinvesteringer.
2006 er et pauseår for kommunerne.
Man skal fokusere på sammenlægning og ikke fokusere på nye visioner og nye mål.
Det har aldrig været tilsigtet, at der skulle ske besparelser på de basale ydelser over for borgerne, daginstitutioner og folkeskoler osv.
Der er 0,5 pct. realvækst, og den realvækst skulle dække, at der var mulighed for Fttmo036.fm Page 2634 Friday, March 10, 2006 4:42 PM at ansætte flere.
Der er altså ikke tale om besparelser, men om regulering af budgetterne, og derfor er kommunerne blevet bedt om at genåbne budgetterne.
Tekstanmærkningen er jo en bemyndigelse, det er en hjemmel til at regulere på budgetterne, og den hjemmel mener vi at finansministeren skal have med henblik på at sikre, at aftalen bliver overholdt.
En aftale er en aftale, og det er naturligvis ubehageligt for nogle at skulle justere i budgetterne, men det er nødvendigt.
For Det Konservative Folkeparti er det vigtigt, at det bliver en ordentlig og retfærdig løsning, som man nu finder frem til, og som ikke straffer dem, der selv har løst deres problemer.